Sporticus ry.

Liikunta- ja terveystieteiden opiskelijat

**SPORTICUS RY:N TOIMINTASUUNNITELMA
01.01.2014 – 31.12.2014**

***Tavoitteet***

Yhdistyksen sääntöjä noudattaen Sporticuksen tavoitteena on ennen kaikkea edistää ja valvoa jäsentensä opiskelumahdollisuuksia ja ammatillisia etuja sekä pyrkiä vaikuttamaan yleiseen liikunta-, terveys- ja hyvinvointipolitiikkaan. Opiskeluun liittyvien oikeuksien valvominen onnistuu näkyvällä roolilla Liikuntatieteellisen tiedekunnan eri neuvostoissa ja toimikunnissa sekä aktiivisella yhteydenpidolla opettajakuntaan. Ammatillisten etujen edistäminen taataan seuraamalla valtakunnallista keskustelua liikunta- ja terveysalan asioista, jotka koskevat yhdistyksen jäseniä nyt ja tulevaisuudessa.

Vuosikokouksen päätöksiä noudattaen toimikaudella 2014 keskitytään erityisesti koulutus- ja sosiaalipoliittisen toiminnan aktivointiin ja kehittämiseen yhdessä hallinnon opiskelijaedustajien kanssa. Tiedottamisen sekä yhteistyön kehittämistä jatketaan ja parannetaan entisestään hallituksen nimeämien tiedottajan ja yhteistyövastaavan avulla. Yhteistyötä Liikunnan Riemun kanssa jatketaan varsinkin yhteisten tapahtumien osalta. Vaihto-opiskelijoiden aktivoimista tehostetaan KV-tiimin avulla ja uusien vain vaihto-opiskelijoille suunnattujen tapahtumien avulla unohtamatta vakiintuneita perinteitä. Tapahtumien ja kaiken toiminnan ohessa kiinnitetään huomiota entisestään ympäristöystävällisyyteen.

Sporticus ry on ylpeä edustaessaan Suomen ainoan liikuntatieteellisen tiedekunnan opiskelijoita ja haluaa vahvistaa identiteettiään sekä asemaansa maan parhaiten toimivien ainejärjestöjen joukossa.

***1. Edunvalvonta***Sporticus on aktiivisesti mukana sekä edustettuna tiedekunnan ja koko yliopiston eri hallintoelimissä. Opiskelijaedustajat käyvät toimikuntien ja neuvostojen kokouksissa, jotta opiskelijoiden ääni saadaan kuulumaan. Opiskelijaedustajat työskentelevät yhteistyössä henkilökunnan kanssa uudistuvien opetussuunnitelmien- ja ohjelmien valmisteluissa. Jyväskylän yliopiston ylioppilaskunnan (JYY) tarjoama tuki ja eri sektoreiden toiminta pyritään hyödyntämään vuoden aikana mahdollisimman hyvin. Kaikki hallituksen jäsenet osallistuvat omien toimialueiden valiokuntien kokouksiin ja koulutustilaisuuksiin. Sporticus on vajaan vuoden ajan ollut Suomen opettajaksi opiskelevien liiton (SOOL) alainen ainejärjestö. Kaudella 2014 hallituksen nimeämä SOOL-vastaava huolehtii yhteydenpidosta jäsenistön kanssa ja koordinoi SOOL:n järjestämiä tapahtumia sekä koulutuksia.

***2. Virkistystoiminta ja –tilat***

Hallitus on nimennyt yhteensä kolme tapahtumavastaavaa, jotka organisoivat tenttibileiden lisäksi myös liikunta- ja kulttuuritapahtumat. Virkistystoimintaa toteutetaan yhteistyössä tiedekunnan, Liikunnan Riemun, JYY:n ja muiden ainejärjestöjen kanssa. Tapahtumia järjestettäessä pyritään säilyttämään perinteet, mutta uuden luomiselle jätetään tilaa. Jäsenistöllä on aina mahdollisuus tuoda omia ideoitaan julki, ja uudet tapahtumat pyritään toteuttamaan mahdollisuuksien mukaan yhteistyössä hallituksen ja jäsenistön kanssa. Vuoden 2014 uusin tulokas, 3miot on yhdeksän eri ainejärjestön yhteistapahtuma, joka järjestetään kuusi kertaa toimikauden aikana. Sporticus pyrkii kehittämään 3miot-bileitä Jyväskylän parhaiksi opiskelijabileiksi.

Sporticuksen virkistystilana toimii L-rakennuksen huone L-143. Virkistystilan varustelua pyritään parantamaan jäsenistön toiveita kuunnellen ja tarvittaessa erinäisin hankinnoin. Virkistystilaan hankitun palautelaatikon sisältö tarkistetaan jokaisen hallituksen kokouksen yhteydessä, millä nopeutetaan jäsenistön mielipiteiden huomioimista. Virkistystilan turvallisuuteen panostetaan entisestään, jotta jäsenistö kokisi oman olohuoneensa viihtyisäksi, luotettavaksi ja rentouttavaksi paikaksi.

***3. Varainhankinta***

Sporticuksen varainhankinta koostuu pääasiassa jäsenmaksuista, yhteistyösopimuksista, tapahtumien lipputuloista sekä materiaali- ja vaatemyynneistä. Uusien jäsenien hankkiminen tarkoittaa yhdistyksen aktiivista työskentelyä koko toimikauden ajan, mutta erityisesti kesä-syksyllä uusien opiskelijoiden tavoittamiseksi. Tutorit ovat yksi Sporticuksen tärkeimmistä tiedotuskanavista tiedekunnan uusille opiskelijoille, ja siksi myös tutoreihin tullaan olemaan paremmassa yhteydessä. Tavoitteena on, että vähintään puolet uusista opiskelijoista liittyisivät Sporticuksen jäseniksi. Uudet opiskelijat ovat tulevia Sporticus ry:n hallituksen jäseniä.

Vuonna 2014 Sporticuksella on ensimmäistä kertaa käytössään kannatusjäsenmaksu, jonka mahdollisuuksia tarkastellaan toimikauden aikana. Varoja käytetään jäsenistön hyväksi virkistystoimintaan, virkistystilan varusteluun sekä hallintokuluihin. Yhteistyö Ski Sport Finlandin kanssa sekä uusi 3miot-konsepti ovat Sporticuksen merkittävimmät keinot varainhankinnassa toimikaudella 2014. Tavoitteena on jatkaa ja lisätä yhteistyötä jo olemassa olevien yhteistyökumppaneiden kanssa, lisäksi hankkia uusia kontakteja liikunta- ja terveysalan organisaatioihin sekä toimihenkilöihin. Varainhankinnalla tähdätään vuosittain nollatulokseen.

***4. Vuosikurssit***

Sporticus toimii tiiviissä yhteistyössä eri vuosikurssien kanssa. Vuosikurssit ovat päävastuussa omasta toiminnastaan ja tapahtumien osalta Pullojuoksun, Kastajaisten, Liikunnan Tanssiaisten, Kostajaisten sekä Bänditenttareiden järjestämisestä, mutta yhdessä tekemisen ilmapiiriä vaalitaan. Sporticus toimii yhteistyössä vuosikurssin Mamman, Papan ja muiden vastuuhenkilöiden kanssa. Sporticuksella on tärkeä rooli opastaessaan vuosikursseja taloudenhoitoon sekä tiedottamiseen. Kaikkien vuosikurssien Mammat ja Papat kutsutaan vuosittain ja tarvittaessa useamminkin Sporticuksen hallituksen kokouksiin.

***5. Hallinto***

Yhdistyksen hallinnosta vastaa vuosikokouksessa valittava hallitus. Uuden hallituksen muodostamisessa otetaan huomioon eri pääaineiden edustajat, jotta jokaisen kolmen laitoksen edunvalvonnan tarpeet huomioidaan. Hallituksen vastuualueet valitaan edellisen hallituksen palautteen sekä tulevaisuuden näkymien perusteella. Hallitustoimintaan sitoudutaan koko toimikauden ajaksi. Hallitus osallistuu aktiivisesti oman vastuualueen koulutuksiin, tapahtumiin ja valiokuntien kokouksiin, joita esimerkiksi JYY järjestää. Hallituksen tärkein tehtävä on edustaa yhdistyksen arvoja ja ideologiaa näkyvästi jäsenistölle.

***6. Muuta***

Sääntömuutoksen myötä toimikauden vaihtuminen on tuonut yhdistystoimintaan uusia näkökulmia. Sääntömuutoksen tarvetta arvioidaan toimikauden aikana.

Liikunnan rakennuksen remontin jäljiltä opiskelijoiden hyvinvointiin kiinnitetään huomiota erityisesti sisäilmaongelmien osalta niin tiedekunta- kuin yliopistotasolla. Hallitus aikoo tällä toimikaudella luoda Sporticus ry:lle pidemmän tähtäimen tavoitteita 3-5 vuoden päähän tulevaisuuteen. Tällä pyritään tehostamaan jatkuvuutta toimikausien ja eri hallitusten välillä. Jäsenistön ääni pyritään myös saamaan kuulumaan keräämällä kattavasti palautetta yhdistyksen toiminnasta koko toimikauden aikana.

Jyväskylä 20.3.2014

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toni Turu
Puheenjohtaja

Liite: Kuukausittainen toimintasuunnitelma kaudelle 2014

Tammikuu

* Tenttarisitsit

Helmikuu

* Ystävänpäivän rusettiluistelut
* Kostajaiset (1.vsk)

Maaliskuu

* Himoshumallus-laskettelureissu

Huhtikuu

* Bänditenttarit (4.vsk)
* Vappu

Toukokuu

* Kevätristeily

Kesäkuu

* Pääsykokeet

Heinäkuu

Elokuu

Syyskuu

* Uusien bileet
* Pullojuoksu

Lokakuu

* Kastajaiset (2.vsk)

Marraskuu

* Pelitenttarit

Joulukuu

* Tanssiaiset
* Jouluristeily